Чалханоглу је дијелио хотелску собу са Омером Топраком, након пораза на гостовању Холандији у квалификацијама за Свјетско првенство 2014, када су Гокан Торе и његов пријатељ ушли у собу наоружани и пријетили им, наводно због тога што је бивша дјевојка Гокана Тореа излазила са пријатељем Омера Топрака. Инцидент није објављен турским медијима, али га је Чалханоглу открио у интервјуу њемачкој телевизији ZDF. Торе се није враћао у репрезентацију до октобра 2014, када су Топрак и Чалханоглу били повријеђени. Након што су се опоравили, селектор Фатих Терим их је изоставио са списка за пријатељску утакмицу против Бразила и утакмицу квалификација за Европско првенство 2016 против Казахстана, док је Торе остао у тиму. Чалханоглу је тражио објашњење за изостављање са списка, док је Терим изјавио да Торе заслужује да му се опрости. Чалханоглу и Торе су се помирили у јуну 2015. године.